Saatuse irooniana sündis eesti animatsiooni isa Elbert Tuganov (1920) hoopis Aserbaidžaani pealinnas Bakuus ja alustas animaatori karjääri Saksamaal, töötades mitmetes reklaamistuudiotes, nende hulgas kompaniis "Döhring Film". Kui Hitler sai võimule, otsustas Tuganov tulla Eestisse ning astus sealsesse sõjaväkke (mis oli inkorporeeritud Punaarmeesse, kui Nõukogude Liit Eesti okupeeris). Pärast sõjaväest  vabanemist 1946. aastal otsis Tuganov tööd Tallinna Kinostuudios (aastast 1961 "Tallinnfilm"). Talle pakuti operaatori assistendi kohta nn animatsiooni osakonnas. Tuganov filmis, joonistas ja värvis tiitreid üksteist aastat. Ühtlasi moderniseeris ta selle aja jooksul stuudio primitiivset aparatuuri. "Algselt naelutasid nad tiitrid seinale ning kaamera seisis statiivil," meenutab Tuganov. Tiitrite paremaks filmimiseks ja trikkvõtete tegemiseks ehitas Tuganov võttepuki, mis võimaldas kaaderhaaval filmimist. Stuudiot külastavale Moskva ametnikule avaldas uus tehniline lahendus muljet ning ta soovitas hakata neil animafilme tegema.